Ayiti: SOFA ak Kay Fanm rele bare palmantè mal eli
Ekri jou madi 12 janvye 2016
Kominike sa a vin jwenn AlterPresse 11 janvye 2016
1.	Gen yon bann kandida ak kandidat ki viktim desizyon abitrè jij nan BCED ak BCEN yo, ki te mete yo deyò nan kous elektoral la. San konte eskandal akizasyon koripsyon sou do konseyèz ak konseye yo ansanm ak jij elektoral yo.
2.	KEP la pa t bay Pati politik yo manda kòmsadwa nan premye tou lejislatif yo. Nan dezyèm tou a, KEP la simaye manda adwat agòch, sa ki te louvri pòt pi plis pou magouy ak fwod.
3.	Gen yon ti ponyen kandida KEP la fè pase depi nan premye tou, malgre eleksyon 9 out yo te anile nan divès sikonskripsyon akòz briganday ak zak vyolans.
4.	KEP la pa t itilize menm metòd kalkil la pou tout kandida/kandidat yo. Gen yon seri ki benefisye yon mòd kalkil ki fè yo pase depi nan premye tou. Gen yon seri lòt KEP la voye nan dezyèm tou, alòske yo te nan menm sitiyasyon an.
5.	Komisyon verifikasyon ak evalyasyon endepandant, plizyè sektè nan sosyete sivil ak politik la te reklame a, pa janm monte. Prezidans la pa menm manke okipe rekòmandasyon Komisyon pa li a ki te mande pou genyen verifikasyon an pwofondè tout pwosè vèbal yo, rekonte bilten epi panche sou ka kandida ak kandidat ki viktim move desizyon BCED ak BCEN yo.
•	Pran dispozisyon pou peyi a repran souvrente li;
•	Fè odit sou pwosesis elektoral la, pran dispozisyon pou lajistis pouswiv koupab fwod yo;
•	Òganize eleksyon pwòp ak resous peyi a, kote gen patispasyon tout bon ki chita sou prensip;
•	Mennen ankèt sou depans lajan ki fèt pandan 5 dènye lane sa yo;
•	Kreye yon dinamik, kote divès sektè sosyete a ap patisipe nan yon dyalòg k ap tabli sou divès kesyon k ap brase bil sosyete a, pou soti ak yon antant k ap pèmèt demare sou novo baz pou peyi a sa ka repran kap li, pou reponn ak aspirasyon popilasyon yo.